钦定古今图书集成/明伦汇编/氏族典/第297卷 > 《廖用贤尚友录》 > 羊元保
## 钦定古今图书集成/明伦汇编/氏族典/第297卷 > 《廖用贤尚友录》 > 羊元保

按《宋书羊元保传》：“元保，太山南城人。起家楚台太常
博士。遭母忧，服阕，除临安令。刘穆之举为高祖镇军
参军、库部郎、永世令，复为高祖太尉参军，转主簿，丹
阳丞。少帝景平二年，入为尚书右丞，转左丞，司徒长
史，府公王弘甚知重之。顷之，入为黄门侍郎，善奕棋，
棋品第三，太祖与赌郡，戏胜，以补宣城太守。在郡一”
年，为廷尉数月，迁尚书吏部郎，御史中丞，衡阳王义
季右军长史、南东海太守，加辅国将军。入为都官尚
书、左卫将军，加给事中、丹阳尹、会稽太守，又徙吴郡
太守。太祖以元保廉素寡欲，故频授名郡。为政虽无
干绩，而去后常见思。元凶弑，立为吏部尚书，领国子
祭酒，寻加光禄大夫。世祖即位，以为散骑常侍，领崇
宪卫尉，寻迁金紫光禄大夫。大明初，进位光禄大夫。
五年，迁散骑常侍、特进、元保。自少至老，谨于祭奠，四
时珍新未得祠荐者，口不妄尝。八年，卒，年九十四，谥
曰“定子。”